Class unseen:  Propertius 4.4.29-52

[bookmark: _GoBack]et sua Tarpeia residens ita fleuit ab arce
    uulnera, uicino non patienda Ioui:			30
"ignes castrorum et Tatiae praetoria turmae
    et formosa oculis arma Sabina meis,
o utinam ad uestros sedeam captiua Penates,
    dum captiua mei conspicer ora Tati!
Romani montes, et montibus addita Roma,		35
    et ualeat probro Vesta pudenda meo!
ille equus, ille meos in castra reponet amores,
    cui Tatius dextras collocat ipse iubas!
quid mirum  patrios Scyllam saeuisse capillos,
    candidaque in saeuos inguina uersa canes?		40
prodita quid mirum fraterni cornua monstri,
    cum patuit lecto stamine torta uia?
quantum ego sum Ausoniis crimen factura puellis,
    improba uirgineo lecta ministra foco!
Pallados exstinctos si quis mirabitur ignes,		45
    ignoscat: lacrimis spargitur ara meis.
cras, ut rumor ait, tota potabitur urbe:
    tu cape spinosi rorida terga iugi.
lubrica tota uiast et perfida: quippe latentis
    fallaci celat limite caespes aquas.			50
o utinam magicae nossem cantamina Musae!
    haec quoque formoso lingua tulisset opem.
